અહીં અમેરિકામાં મને પાડોશીધર્મના જે બે અનુભવો થયા છે તેની વાત કરું છું. પ્રથમ પ્રસંગ લગભગ બારેક વર્ષ પહેલાનો છે. ત્યારે હું NJ STATEના ‘કોલોનીઆ’ (Colonia) ટાઉનમાં મારી દીકરી સ્વાતિને ત્યાં રહેતો હતો. 1997 કે 1998નું વર્ષ હતું. અમારે ત્યાં ત્રણેક મહિના માટે ઉનાળાના સમય દરમિયાન ભારત આવવાનું હતું. અમેરિકામાં સંપૂર્ણ દેશમાં એવો નિયમ છે કે તમારા મકાન-હાઉસની આગળનું મોટું થયેલું ઘાસ વારંવાર કાપીને ‘સમતલ’ રાખવું. દરેક મકાનની આગળ ફરજિયાત લીલું ઘાસ ઉગાડવું જ જોઈએ તેવો નિયમ. તેથી અમને ચિંતા થઈ કે ‘જો ઘાસ વધી જશે તો ટાઉનશીપ દંડ કરશે.’ અમે દંડ ભરવાની તૈયારી સાથે ભારત પહોંચી ગયા !